b"\n_START_ARTICLE_\nMiguel Ibarrola Gonz\xc3\xa1lez\n_START_SECTION_\nBiografia\n_START_PARAGRAPH_\nFill de Francisco de Ibarrola y de la Gorbea, marqu\xc3\xa8s de Zambrano, del Consell de Castella, i de Paula Petronila Gonz\xc3\xa1lez y Fern\xc3\xa1ndez de Cuevas. Obt\xc3\xa9 en 1792 el grau de capit\xc3\xa0 en el Regiment d'H\xc3\xbassars de Villaviciosa lluitant en les guerres contra la Convenci\xc3\xb3 francesa. Casa amb Isabel de Mollinedo y de C\xc3\xa0ceres, de noble fam\xc3\xadlia castellana, i despr\xc3\xa9s, ja com a tinent coronel, participa en la guerra amb Portugal i, com a coronel d'H\xc3\xbassars, en la Guerra del franc\xc3\xa8s combatent a Catalunya. Despr\xc3\xa9s de la guerra \xc3\xa9s Comandant militar de Sevilla i Cap de Brigada de Cavalleria de Catalunya. Detingut i confinat durant tot el Trienni liberal, despr\xc3\xa9s de la restauraci\xc3\xb3 absolutista \xc3\xa9s Comandant militar de M\xc3\xa0laga i Comandant de la Cavalleria de la Gu\xc3\xa0rdia Reial. El 27 de juny de 1825 el Rei li nomena  secretari de Despatx de la Guerra, c\xc3\xa0rrec que ocupar\xc3\xa0 durant set anys. Al seu cessament \xc3\xa9s nomenat Capit\xc3\xa0 General de Castella la Nova."